དེང་སྐབས་འཕྲུལ་རིག་ཡར་རྒྱས་འགྲོ་བཞིན་པ་དང་བསྟུན་ནས་མི་རྣམས་ཀྱི་ཉིན་རྒྱུན་གྱི་འཚོ་བ་དང་།ལས་དོན་བྱེད་ཕྱོགས་ལའང་།འགྱུར་བ་འགྲོ་བཞིན་ཡོད་པ་རེད།དཔེ་ཆ་པར་སྐྲུན་ལ་མཚོན་ན།རྡོ་བརྐོས་དང་།ཤིང་བརྐོས།ལྕགས་པར།པར་སློག་རྒྱག་པ་སོགས་བརྒྱུད་རིམ་གང་མང་ཞིག་བརྒྱུད་ནས་དེང་སྐབས་༼འཕྲུལ་དེབ༽ཟེར་ཞིག་གློག་ཀླད་ནང་པར་བསྐྲུན་བྱས་ནས།ཆུ་ཚོད་སྐར་ཆ་གཅིག་གི་ནང་དྲ་ལམ་བརྒྱུད་ནས་འཛམ་གླིང་ས་ཕྱོགས་གང་སར་བཀྲམས་ཏེ་མི་སྟོང་ཕྲག་མང་པོས་ལྟ་ཀློག་ཐུབ་ཀྱི་ཡོད་པ་རེད།དེ་རིང་གི་ལེ་ཚན་འདིའི་ནང་དུ་།རྒྱ་གར་ལྷོ་ཕྱོགས་འབྲས་སྤུངས་དགོན་པར་སློ་གཉེར་གནང་བཞིན་པའི་ཞོར་ལ་འཕྲུལ་དེབ་བཟོ་མཁན།མཁྱེན་རབ་རྒྱ་མཚོ་འམ།ཤིས་ཚང་ལྗང་སྨྱུག་ལགས་དང་མཉམ་དུ་གླེང་མོལ་བྱེད་རྒྱུ་ཡིན།